**KISKŐRÖS VÁROS POLGÁRMESTERE**

**ELŐTERJESZTÉS**

(a Képviselő-testület 2021. június 30-i ülésére)

**TÁRGY: KILIÁN GYÖRGY UTCA KÖZTERÜLET ELNEVEZÉSÉNEK MEGVÁL-TOZTATÁSA**

Magyarország helyi önkormányzatairól szóló 2011. évi CLXXXIX. törvény (továbbiakban: Mötv.) 13. § (1) bekezdés 3. pont értelmében a helyi közügyek körébe tartozó feladat a közterületek, valamint az önkormányzat tulajdonában álló közintézmény elnevezése.

Az Mötv. 14. § (2) bekezdés a) és b) pontja - a 2013. január 1-jei hatállyal az egyes törvényeknek a XX. századi önkényuralmi rendszerekhez köthető elnevezések tilalmával összefüggő módosításáról szóló 2012. évi CLXVII. törvénnyel beiktatott rendelkezése – a közterületek és az önkormányzat tulajdonában álló intézmények elnevezése kapcsán az alábbi törvényi korlátot állítja:

„(2) A 13. § (1) bekezdés 3. pontjában meghatározott közterület, illetve közintézmény nem viselheti

a) olyan személy nevét, aki a XX. századi önkényuralmi politikai rendszerek megalapozásában, kiépítésében vagy fenntartásában részt vett, vagy

b) olyan kifejezést, vagy olyan szervezet nevét, amely a XX. századi önkényuralmi politikai rendszerre közvetlenül utal.”

Az Mötv. 14. § (3) bekezdése rendelkezik továbbá arról, hogy ha a helyi önkormányzat döntése során kétség merül fel a tekintetben, hogy a közterület neve megfelel-e a (2) bekezdésnek, arról beszerzi a Magyar Tudományos Akadémia állásfoglalását.

A Bács-Kiskun Megyei Kormányhivatal BK/TH/1770-3/2019. iktatószámú megkeresésében felkérte a jegyzőt, hogy a fentiekre tekintettel Kiskőrös Város központi címregiszterben szereplő valamennyi közterület elnevezését vizsgálja felül.

 A Képviselő-testület 128/2019. sz. Képv. test. határozatával utasította a jegyzőt, hogy a felülvizsgálatot 2020. március 31. napjáig végezze el.

A felülvizsgálat megállapította, hogy a Kilián György utca közterület elnevezése nem felel meg az Mötv. 14. § (2) bekezdés a) és b) pontjainak, tekintettel a Magyar Tudományos Akadémia a MTA BTK-T/5-9-1/2013. számú állásfoglalására, mely Kilián György nevének közterület-elnevezésként történő felhasználásával kapcsolatban az alábbiakat tartalmazza:

Eredetileg lakatos (1907–1943). 1927-től az Egyesült Izzógyárban dolgozott, ahol illegális kommunista lapot (*Vörös Tungsram*) szerkesztett. Ezután lett a mozgalom ismert tagja; az ausztriai kommunista ifjúmunkás kongresszuson ő képviselte a fiatal, kommunista magyar vasasokat. 1930–31-ben Moszkvában pártiskolai képzést kapott, majd hazatérve az *Ifjú proletár* című kommunista periodika szerkesztője. 1932-ben letartóztatták, egy évi börtönbüntetésre ítélték, majd rendőri megfigyelés alá került. Ez elől Moszkvába menekült, ahol katonai kiképzést kapott, majd a második világháborúban ejtőernyős partizán-ként harcolt a németek ellen. Egy lengyelországi bevetés során nyoma veszett, további sorsáról nincs tudomásunk. 1945 után számos intézményt – például az 1956-os forradalom egyik fontos helyszínét, a korábbi Mária Terézia laktanyát – neveztek el róla. Mivel az 1945 utáni önkényuralmi rendszer megalapozásában közvetve részt vett és 1948 után a legünnepeltebb partizán-mártírok közé tartozott, a 2011. évi CLXXXIX. törvény 14. § (2) bekezdése alapján róla közterület nem nevezhető el.

Kiskőrös Város Önkormányzata Képviselő-testületének a közterületek elnevezéséről, az elnevezés megváltoztatásáról, azok jelöléséről, és a házszámozás rendjéről szóló 25/2013. (XII.19.) számú önkormányzati rendelete (a továbbiakban: Rendelet) 5. § (1) bekezdése értelmében az utca elnevezését, az elnevezés megváltoztatását – az (1a) bekezdésben foglaltak kivételével – az utcában lakók több mint fele, a polgármester, a képviselő-testület bizottságai, a települési nemzetiségi önkormányzat testülete és Kiskőrös városában bejegyzett társadalmi szervezet kezdeményezheti az önkormányzatnál. A Rendelet 5. § (3) bekezdése szerint amennyiben az utca elnevezését, ill. az elnevezés megváltoztatását nem az utcában lakók több mint fele kezdeményezi, úgy a kezdeményezés benyújtását megelőzően ki kell kérni az utcában lakók véleményét. A Rendelet 5. § (5) bekezdése szerint az indokolással ellátott kezdeményezést a polgármesterhez kell benyújtani, amelyet a helyben szokásos módon 15 napra ki kell függeszteni. A Rendelet 5. § (7) bekezdése értelmében az utca nevének megállapításakor figyelemmel kell lenni annak a településen belüli elhelyezkedésére, a hagyományokra, a településhez kötődő személyekre és a történelmi tényekre.

A jegyző felkérésére, Turán István történész a Kilián György utca elnevezésére a *Revaló Pál utca* és a *Leska István utca* javaslatot tette. Az utcában lakókat képviselve, Tereánszkiné dr. Dulai Ilona Kiskőrös, Kilián György utca 27. szám alatti lakos a *Dr. Staud Lajos utca* elnevezésre tett javaslatot írásban. A 2020. október 27-én megtartott lakossági fórumon részt vevő 26 fő közül 23-an támogatták a javaslatot. A javaslatok az előterjesztés 1. számú és 2. számú mellékletét képezik.

A benyújtott kezdeményezések 2020. október 28-án kifüggesztésre kerültek, melyek levételére 2020. november 13-án került sor. A kifüggesztés időtartama alatt a közterület elnevezésének megváltoztatásával kapcsolatban újabb javaslat, észrevétel nem érkezett.

A polgárok személyi adatainak és lakcímének nyilvántartásáról szóló 1992. évi LXVI. törvény 13/A. §-a alapján a központi címregiszterbe bejegyzett címelemek megváltozása miatt költözéssel nem járó lakcímváltozás esetén a címváltozásnak megfelelő személyi azonosítóról és lakcímről szóló hatósági igazolványt a címváltozás szerinti lakó- vagy tartózkodási hely szerint illetékes járási hivatal hivatalból állítja ki és kézbesíti a polgár részére. A Képviselő-testület döntéséről a hatályba lépést követően a településünkön ismert pénzügyi és közszolgáltatást nyújtó szervezeteket, gazdasági társaságokat a polgármesteri hivatal jegyzője hivatalból értesíti. Az utcában lakók részére készített tájékoztató az előterjesztés 3. számú mellékletét képezi.

A fentiek alapján javaslom, tekintettel az utcában lakók kezdeményezésére, hogy a Képviselő-testület a Kilián György utca közterület elnevezésének megváltoztatására a határozat-tervezet szerint döntsön.

**Kiskőrös, 2021. június 22.**

 **Domonyi László s.k.,**

 **polgármester**

**HATÁROZAT-TERVEZET**

A Képviselő-testület

1. a Kiskőrös, Kilián György utca közterület elnevezését 2021. július 15. napjától *Dr. Staud Lajos utca* elnevezésre változtatja.
2. felhatalmazza a polgármestert a szükséges intézkedések megtételére.

**Felelős:** polgármester

**Határidő:** 2021. augusztus 31.